[{"text_idx": "#000000", "text": "S4C a'r ddadl am is-deitlau Saesneg"}, {"text_idx": "#000001", "text": "Yr wythnos yma mae S4C yn dangos rhai o'u rhaglenni gydag is-deitlau Saesneg sy'n ymddangos yn otomatig - gan arwain at ymateb chwyrn ymysg rhai."}, {"text_idx": "#000002", "text": "Mae Cymdeithas yr Iaith wedi gwneud cwyn swyddogol i Ofcom yn dilyn ymgyrch ddiweddaraf y sianel i geisio gwneud mwy o wylwyr yn ymwybodol fod is-deitlau ar gael."}, {"text_idx": "#000003", "text": "Mae'n debyg mai'r ffaith nad yw'n bosib diffodd yr is-deitlau am bum diwrnod sydd wedi gwylltio rhai, tra bod Cymdeithas yr Iaith hefyd yn poeni fod S4C yn \"gosod cynsail peryglus\" o ran eu darpariaeth yn y dyfodol."}, {"text_idx": "#000004", "text": "Mae'r cynllun wedi rhannu barn i ddweud y lleia', gyda llawer yn troi at rwydweithiau cymdeithasol i ddweud eu dweud."}, {"text_idx": "#000005", "text": "Y mudiad diweddara' i ddatgan eu barn yw Dyfodol i'r Iaith sydd wedi galw ar Awdurdod y sianel i gyfarfod ar frys i \"ganslo'r ymgyrch wallus hon\"."}, {"text_idx": "#000007", "text": "Roedd Huw Onllwyn, y sylwebydd teledu a gyfrannodd i'r sgwrs ar Taro'r Post, o'r farn bod Cymdeithas yr Iaith a'r rhai sy'n gwrthwynebu'r ymgyrch yn gwneud \"mo\u0302r a mynydd\" o'r mater, ac y dylai pobl \"groesawu\" yr is-deitlau."}, {"text_idx": "#000008", "text": "Un arall sy'n gefnogol o'r ymgyrch yw Huw Davies o Gwm Tawe, sy'n un o wylwyr y sianel. Meddai wrth Cymru Fyw: \"Mae'r ymgyrch is-deitlo Saesneg otomatig gan S4C yn un sy'n dangos hyder. 'Rwy'n ei weld yn gynllun hyrwyddo i ddenu pobl ddi-Gymraeg i wylio rhaglenni S4C ac felly i wneud hysbysebu ar y sianel yn fwy deniadol i fusnesau."}, {"text_idx": "#000009", "text": "\"Does dim digon o bobl yn siarad Cymraeg i gadw'r sianel yn fyw, felly byddai cael rhagor o wylwyr yn help mawr tuag at achub y sianel. 'Sgwn i faint o bobl ddi-Gymraeg sy'n byw yn Lloegr fydda'n hoffi gwylio, er enghraifft, 'Pobol Y Cwm' neu raglen arall? Petasai 1% o Saeson yn dechrau gwylio S4C bydde'r cynnydd tua 500,000 - swm sylweddol yn fy marn i.\""}, {"text_idx": "#000012", "text": "\"Rwy' wedi fy synnu bod nifer o Gymry sydd a\u0302 S4C yn eu calonnau wedi penderfynu ymgyrchu yn erbyn y cynllun hwn. 'Falle'u bod yn ofni bydd S4C yn gosod is-deitlau Saesneg otomatig yn barhaol ac wedi penderfynu cadw'r ffigurau gwylio i lawr wythnos hon er mwyn i'r sianel beidio defnyddio ystadegau cynnydd gwylio i gyfiawnhau hyn."}, {"text_idx": "#000013", "text": "\"Felly, bobl y 'boicot' - beth am hysbysebu'n sianel i wylwyr di-Gymraeg yn lle cwyno a phrotestio?\""}, {"text_idx": "#000014", "text": "Disgrifiad o\u2019r llun, Roedd yr hashnod #DewisDiffoddS4C yn boblogaidd ymysg rhai oedd am ddewis peidio gwylio S4C yr wythnos yma"}, {"text_idx": "#000015", "text": "Ond er fod S4C yn targedu dysgwyr a'r rheiny sydd ddim yn 'Gymraeg iaith gyntaf', nid pawb sy'n cytuno ei fod yn ddull effeithiol o hybu'r Gymraeg ymysg y gynulleidfa darged yma."}, {"text_idx": "#000017", "text": "\"Dwi'n gwylio S4C yn aml iawn - oedd hi'n dipyn bach o sioc i fi [i glywed am yr ymgyrch is-deitlau] achos pan 'da chi'n dysgu Cymraeg y peth sy'n drysu ni yw gweld Saesneg,\" meddai wrth Taro'r Post."}, {"text_idx": "#000018", "text": "\"Mae'r rhan fwyaf o bobl sy'n dysgu Cymraeg yn bobl sy'n clywed ac yn siarad yr iaith, nid drwy ddarllen - mae hynny'n ffaith.\""}, {"text_idx": "#000019", "text": "Ychwanegodd: \"Mae'r rhan fwyaf o bobl eisiau gweld yr is-deitlau yn y Gymraeg - dyna sy'n help i ni. Dwi'n siarad o brofiad.\""}, {"text_idx": "#000020", "text": "Yn o\u0302l y cerddor Griff Lynch, sy'n cyflwyno rhaglen gerddoriaeth 'Ochr 1' ar S4C, mae'r ymgyrch i'w groesawu. \"Ma' is-deitlau am w'sos yn bris bach i'w dalu am dynnu sylw at y ffaith fod modd i unrhyw un fwynhau cynnwys S4C."}, {"text_idx": "#000021", "text": "\"O safbwynt 'Ochr 1', ma' 'na lot o bobl di-Gymraeg yn gwylio, a mi fydda'n gre\u0302t cael mwy o bobl di-Gymraeg i sylwi bod modd mwynhau cerddoriaeth iaith Gymraeg ar lefel gelfyddydol - a dallt y lincs yr un pryd!"}, {"text_idx": "#000022", "text": "\"Mae rhai o'n hoff ffilmia' i yn rhai gydag is-deitlau, a dwi wedi ymddiddori yn niwylliant y wlad a'r iaith honno ar o\u0302l hynny.\""}, {"text_idx": "#000023", "text": "Dyma farn rhai o wylwyr y sianel. Ond beth yw eich barn chi? Cysylltwch ar cymrufyw@bbc.co.uk, neu ar Twitter @BBCCymruFyw neu ar ein tudalen Facebook."}, {"text_idx": "#000024", "text": "Meddai Michael Evans, sy'n ddysgwr ac yn wyliwr cyson o S4C, wrth Cymru Fyw y bysai'n hoffi gweld opsiwn i unigolion allu dewis rhwng is-deitlau Saesneg a Chymraeg i bob rhaglen, yn dibynnu ar eu anghenion:"}, {"text_idx": "#000025", "text": "\"Weithiau, dwi'n gweld is-deitlau Saesneg yn ddefnyddiol os nad ydw i'n deall y Gymraeg ar o\u0302l ail-chwarae rhan o raglen sawl tro."}, {"text_idx": "#000026", "text": "\"Yn bennaf, mae'n well gen i is-deitlau Cymraeg am eu bod nhw'n fy helpu i adnabod y geiriau dwi'n eu clywed. Weithiau, dwi'n gallu ymdopi heb is-deitlau, yn enwedig pan mae'r geirio yn glir, ddim yn rhy gyflym neu ddim yn rhy dafodieithol."}, {"text_idx": "#000027", "text": "\"Rwy'n credu y dylai S4C chwarae rhan fawr yn cynyddu'r defnydd a dealltwriaeth o Gymraeg.\""}, {"text_idx": "#000028", "text": "Mae Chris Jones yn gofyn: \"Wedi gweld pa mor dda ydi Saesneg pobl yr Iseldiroedd a Fflandrys yng Ngwlad Belg, rhaid gofyn y cwestiwn - a oes cysylltiad a\u0302'r ffaith fod llawer iawn (rhan fwyaf) o'r rhaglenni Americanaidd a Saesneg sy'n cael eu darlledu yno yn cynnwys is-deitlau Iseldireg a\u0302 lefel uchel gallu'r boblogaeth yn y Saesneg?\""}, {"text_idx": "#000029", "text": "Prif StraeonMab, 2, yn sownd dramor wedi 'oedi cwmni yswiriant'Cyhoeddwyd2 awr yn o\u0302lMeddygon benywaidd wedi teimlo 'dan bwysau i gael rhyw'Cyhoeddwyd10 awr yn o\u0302lPryder i ffermydd llaeth gyda diwedd cwmni cludoCyhoeddwyd18 munud yn o\u0302l"}, {"text_idx": "#000030", "text": "Mab, 2, yn sownd dramor wedi 'oedi cwmni yswiriant'"}, {"text_idx": "#000031", "text": "Meddygon benywaidd wedi teimlo 'dan bwysau i gael rhyw'"}, {"text_idx": "#000036", "text": "Siarad am dy ffydd? Haws dweud na gwneud!"}, {"text_idx": "#000038", "text": "Pa ochr i'r ffens? Portread artist dur o'r byd wedi Brexit"}, {"text_idx": "#000041", "text": "Ateb y Galw: Morgan Owen"}, {"text_idx": "#000042", "text": "Cysylltwch a\u0302 niTabledi a ffonau symudolHefyd yn Gymraeg"}]